Pretoriase dokter tydens huisroof geskiet(Argieffoto: Jossué Trejo/pixabay) ’n Kardiotorakale chirurg by die Netcare Montana- private hospitaal in die noorde van Pretoria is die afgelope naweek tydens ’n huisrooftog in die been geskiet. Kapt. Mavela Masondo, woordvoerder van die polisie, sê dr. Willem Roos en sy vrou is Sondag omstreeks 11:30 deur drie verdagtes in hul huis in Waterkloofrif aangeval. Roos (58) is gedurende die voorval in die been geskiet en na ’n hospitaal geneem vir mediese behandeling. Sy vrou is ongedeerd. Die verdagtes het ná die voorval met ’n vuurwapen, ’n televisie, buitelandse valuta in kontant en ’n skootrekenaar op die vlug geslaan. Ben Rood, hospitaalbestuurder by Netcare Montana, het aan Maroela Media bevestig dat Roos in ’n hospitaal aansterk ná ’n skietvoorval by sy huis oor die naweek. Volgens Rood het Roos ná die voorval ’n operasie ondergaan en hy sterk goed aan. Die polisie probeer nog vasstel hoe die verdagtes toegang tot die huis verkry het. Daar word intussen gesoek na die drie verdagtes wat vermoedelik met ’n wit Nissan Xtrial rondry.